Райнер Мария Рилке
IX.Който с лира в ръце е вървял…

Превод от немски: Петър Велчев, 1979

chitanka.info

Който с лира в ръце е вървял

между сенките в ада[1],

само нему безкрайният дял

да прославя се пада.

Който с мъртвите семе от мак

е изял, без да мрази —

той ще може всред глухия мрак

своя слух да опази.

Във водата все по-непознат

отразеният образ ще свети:

ала ти го познай!

Само Там, само в двойния свят

пълни с нежност ще са гласовете,

без начало и край.

1922

[1] Между сенките в ада — Вж. бел. към „Орфей, Евридика, Хермес“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.